CELEX: 32021D1029(01)
Language: hu
Date: 2021-08-11 00:00:00
Title: Az Európai Ügyészség ügyészi kollégiumának határozata (2021. Augusztus 11.) az Európai Ügyészség belső eljárási szabályzatának, valamint az állandó tanácsokról szóló határozatnak a módosításáról és kiegészítéséről 2021/C 439/05

2021.10.29.   
               
               
                  HU
               
               
                  Az Európai Unió Hivatalos Lapja
               
               
                  C 439/5
               
            
         AZ EURÓPAI ÜGYÉSZSÉG ÜGYÉSZI KOLLÉGIUMÁNAK HATÁROZATA
         (2021. Augusztus 11.)
         az Európai Ügyészség belső eljárási szabályzatának, valamint az állandó tanácsokról szóló határozatnak a módosításáról és kiegészítéséről
         (2021/C 439/05)
         Az Európai Ügyészség (EPPO) ügyészi kollégiuma,
         Tekintettel az Európai Ügyészség (a továbbiakban: EPPO) létrehozására vonatkozó megerősített együttműködés bevezetéséről szóló, 2017. október 12-i (EU) 2017/1939 tanácsi rendeletre (a továbbiakban: EPPO rendelet) és különösen annak 21. cikkére,
         Figyelembe véve az európai főügyész által kidolgozott javaslatot,
         Mivel:
         
                     1.
                  
                  
                     Az ügyészi kollégium 2021. június 9-i rendkívüli ülésén szükségesnek ítélte a rendelet 28. cikkének (4) bekezdése szerinti kivételes esetekre vonatkozó különös szabályok megállapítását.
                  
               
                     2.
                  
                  
                     Az európai főügyész kérésére az ügyészi kollégium munkacsoportja új szabályokat dolgozott ki a rendelet 28. cikke (4) bekezdésének végrehajtására, és benyújtotta azokat az európai főügyésznek a belső eljárási szabályzat módosításáról és kiegészítéséről szóló ügyészi kollégiumi határozatra irányuló javaslatként.
                  
               
                     3.
                  
                  
                     A belső eljárási szabályzat módosításai az EPPO ügyészi kollégiumának az állandó tanácsokról szóló, 2020. november 25-i 015/2020 határozatának kisebb módosításait eredményezik.
                  
               
                     4.
                  
                  
                     A belső eljárási szabályzat 70. cikkével összhangban az európai főügyész 2021. július 12-én indokolt módosító javaslatot küldött az ügyészi kollégiumnak.
                  
               
                     5.
                  
                  
                     Az ügyészi kollégium 2021. augusztus 11-i ülésén megvizsgálta az európai főügyész által kidolgozott javaslatot.
                  
               Elfogadta a következő határozatot:
         
            1. cikk
            A belső eljárási szabályzat módosításai és kiegészítései
            Az EPPO ügyészi kollégiumának az Európai Ügyészség belső eljárási szabályzatáról szóló, 2020. október 12-i 003/2020 határozata a következőképpen módosul és egészül ki:
            
                        I.
                     
                     
                        A 19. cikk (1) bekezdése a következőképpen módosul és egészül ki:
                        
                           „1.   Az állandó tanácsokról szóló határozat létrehoz egy rendszert az ügyek állandó tanácsokhoz történő kiosztására. A rendszernek az ügyek állandó tanácsoknak véletlenszerűen, automatikusan és váltakozóan történő kiosztásán kell alapulnia, az egyes új ügyek nyilvántartásba vétele sorrendjének megfelelően, amely tanácsoknak az ügyet felügyelő európai ügyész nem lehet állandó tagja, és biztosítania kell a munkaterhelés állandó tanácsok közötti egyenletes elosztását. Az ügyet a nyilvántartásba vételét követően azonnal véletlenszerűen ki kell osztani egy állandó tanácshoz, amelynek az ügyet felügyelő európai ügyész nem lehet állandó tagja. A saját hatáskörbe vonás céljából az ügyet véletlenszerűen kell kiosztani egy állandó tanácshoz, amelynek ülését az ügy nyilvántartásba vételétől számított harmadik és ötödik nap közé kell ütemezni.”
                        
                     
                  
                        II.
                     
                     
                        A 39. cikk (1) és (2) bekezdése a következőképpen módosul:
                        
                           „1.   Valamennyi, az e szabályzat 38. cikkének (1) bekezdése szerint nyilvántartott információt egy delegált európai ügyésznek vagy az érintett európai ügyésznek ellenőriznie kell annak értékelése céljából, hogy van-e jogalap az EPPO hatáskörének gyakorlásához.
                        
                        
                           2.   Az ügyviteli rendszerből a 38. cikk (5) bekezdésének megfelelően érkező értesítést követően az európai ügyész az ellenőrzést egy delegált európai ügyésznek osztja ki. Az európai ügyész személyesen folytathat le ellenőrzést a rendelet 28. cikkének (4) bekezdése szerinti esetekben. Az ellenőrzés kiosztásának folyamatát az európai ügyész határozza meg, amelynek része lehet szabályalapú kiosztás is, beleértve azon ügyeket is, amikor az információkat hivatalból egy delegált európai ügyész szerezte be.”
                        
                     
                  
                        III.
                     
                     
                        A 40. cikk (3)-(7) bekezdése a következőképpen módosul:
                        
                           „3.   Az ellenőrzést az EPPO rendelkezésére álló összes információforrás, valamint az érintett európai ügyész vagy delegált európai ügyész rendelkezésére álló bármiféle forrás felhasználásával kell végrehajtani, az alkalmazandó nemzeti jogszabályokkal összhangban, beleértve azokat is, amelyek egyébként nemzeti minőségben eljáráskor rendelkezésére állnak. Az európai ügyész vagy a delegált európai ügyész az ellenőrzés céljából igénybe veheti az EPPO személyzetét. Adott esetben az EPPO konzultálhat és információt cserélhet uniós intézményekkel, szervekkel, hivatalokkal vagy ügynökségekkel, valamint a nemzeti hatóságokkal, figyelemmel a lehetséges jövőbeni nyomozás integritásának védelmére.
                        
                        
                           4.   A delegált európai ügyész vagy adott esetben az európai ügyész a nyomozás saját hatáskörbe vonásával kapcsolatos ellenőrzést a rendelet 27. cikkének (1) bekezdésében előírt határidő lejárta előtt legalább 2 nappal befejezi. A nyomozás megindításával kapcsolatos ellenőrzést legkésőbb a megbízást követő 20 napon belül be kell fejezni.
                        
                        
                           5.   Azokban az esetekben, amikor az ellenőrzést az európai delegált ügyésznek osztják ki, ha a delegált európai ügyész nem fejezi be az arra vonatkozó ellenőrzést, hogy az előírt határidőn belül megindítja-e a nyomozást, vagy tájékoztatást ad arról, hogy képtelen erre az előírt határidőn belül, az európai ügyészt tájékoztatni kell, és ha helyénvalónak ítéli, meghosszabbítja a rendelkezésre álló időt, vagy megfelelő utasítást ad a delegált európai ügyész számára.
                        
                        
                           6.   Amennyiben a saját hatáskörbe vonásról szóló határozatról van szó, a delegált európai ügyész vagy adott esetben az európai ügyész felkérheti az európai főügyészt, hogy legfeljebb öt nappal hosszabbítsa meg a saját hatáskörbe vonásról szóló határozat elfogadásához szükséges határidőt.
                        
                        
                           7.   Ha az érintett európai ügyész vagy delegált európai ügyész a határidőn belül nem hoz határozatot, azt úgy kell kezelni, hogy az ügyet nem vonják saját hatáskörbe, és ennek megfelelően kell alkalmazni a 42. cikket.”
                        
                     
                  
                        IV.
                     
                     
                        A 40. cikk a (7) bekezdés után egy új (7a) bekezdéssel egészül ki, amelynek tartalma a következő:
                        
                           „(7a)   Ha az ellenőrzést az európai ügyész végzi, a rendelet 26., 27. cikkének és 28. cikke (4) bekezdésének szempontjából releváns információk előzetes értékelése alapján az európai ügyész általában 24 órán belül kiosztja az ügyet egy európai delegált ügyészhez, hogy e szabályzat 41. vagy 42. cikkével összhangban járjon el.
                           Azokban az esetekben, amikor az európai ügyész úgy véli, hogy a rendelet 28. cikkének (4) bekezdésében foglalt feltételek teljesülnek, indokolatlan késedelem nélkül jár el e szabályzat 52. cikke (1) és (2) bekezdésének megfelelően. Ilyen esetekben, ha az európai ügyész megszerezte az illetékes állandó tanács jóváhagyását a vizsgálat lefolytatásához, indokolással ellátott határozatot hoz a nyomozás megindításáról vagy az ügy saját hatáskörbe vonásáról, és az ügy számára aktát nyit e szabályzat 41. cikkének (1) bekezdése alapján. Ha a jóváhagyást nem adják meg, az ügyet felügyelő európai ügyész indokolatlan késedelem nélkül kiosztja az ügyet egy delegált európai ügyészhez. ”
                        
                     
                  
                        V.
                     
                     
                        A 41. cikk (1) bekezdése a következőképpen módosul:
                        
                           „1.   Ha az ellenőrzést követően az EPPO úgy dönt, hogy hatáskörét a nyomozás megindításával vagy az ügy saját hatáskörbe vonásával gyakorolja, az ügy számára aktát kell nyitni, és az ügyiratok listájában (a továbbiakban: iratjegyzék) azonosító számmal kell ellátni. Az ügyviteli rendszer automatikusan létrehoz egy állandó hivatkozást a fenti 38. cikk (1) bekezdése szerinti kapcsolódó nyilvántartásba vételre.”
                        
                     
                  
                        VI.
                     
                     
                        A 41. cikk (2) bekezdésének utolsó albekezdése a következőképpen módosul:
                        „A személyes adatok fent említett, az a) pont x)–xv) alpontjában említett kategóriáit csak az operatív érdek és a rendelkezésre álló források figyelembevételével lehet az iratjegyzékbe felvenni, amennyiben az lehetséges. Az iratjegyzékben szereplő hivatkozást naprakészen kell tartani az ügy iratainak vizsgálata során. Az ügyviteli rendszer időszakonként értesíti az érintett európai ügyészt vagy delegált európai ügyészt, ha az információk bizonyos kategóriái nem szerepelnek az iratjegyzékben.”
                     
                  
                        VII.
                     
                     
                        A 41. cikk (3) bekezdése a következőképpen módosul:
                        
                           „3.   Az ügyviteli rendszer értesíti az ügyet felügyelő európai ügyészt, az állandó tanácsot és az európai főügyészt.”
                        
                     
                  
                        VIII.
                     
                     
                        A 41. cikk (4) bekezdése a következőképpen módosul:
                        
                           „4.   Amennyiben az eljáró delegált európai ügyész vagy a rendelet 28. cikkének (4) bekezdése alapján nyomozást lefolytató európai ügyész úgy ítéli meg, hogy a nyomozás integritásának megőrzése érdekében ideiglenesen el kell halasztani a rendelet 25. cikkének (5) bekezdésében, 26. cikkének (2) bekezdésében és 26. cikkének (7) bekezdésében említett hatóságok tájékoztatására vonatkozó kötelezettség teljesítését, haladéktalanul tájékoztatja az ügyet felügyelő állandó tanácsot. Ez utóbbi kifogást emelhet e határozat ellen, és utasíthatja a delegált európai ügyészt vagy adott esetben a rendelet 28. cikkének (4) bekezdése alapján eljáró európai ügyészt, hogy haladéktalanul tegye meg a vonatkozó értesítést.”
                        
                     
                  
                        IX.
                     
                     
                        A 42. cikk (1) bekezdése a következőképpen módosul:
                        
                           „1.   Ha az ellenőrzést követően a delegált európai ügyész úgy dönt, hogy nem indít nyomozást, vagy nem von valamely ügyet saját hatáskörbe, az indokokat a nyilvántartásban rögzíti. A döntésről értesíteni kell a megbízó európai ügyészt, és annak felülvizsgálatát az illetékes állandó tanácsnak kell kiosztani.”
                        
                     
                  
                        X.
                     
                     
                        A 43. cikk (1) és (2) bekezdése a következőképpen módosul:
                        
                           „1.   A 49. cikk szerinti ügyáthelyezés lehetősége ellenére és a rendelet 28. cikke (4) bekezdésének sérelme nélkül az a delegált európai ügyész jár el, aki a nyomozás megindítása vagy saját hatáskörbe vonása mellett döntött.
                        
                        
                           2.   Ha a nemzeti jogszabályok ezt megengedik, az európai ügyész az eljáró delegált európai ügyész mellett ugyanabból a tagállamból egy vagy több delegált európai ügyészt rendelhet ki a nyomozás lefolytatására. Az érintett európai ügyész folytathatja le maga a nyomozást, ha a rendelet 28. cikkének (4) bekezdésében foglalt feltételek teljesülnek.”
                        
                     
                  
                        XI.
                     
                     
                        Az 52. cikk a következőképpen módosul és egészül ki:
                        
                           „52. cikk
                           Európai ügyész által lefolytatott nyomozások
                           
                              1.   Ha azt követően, hogy az EPPO a rendelet 24. cikke értelmében nyilvántartásba vett egy információt, az érintett európai ügyész úgy ítéli meg, hogy magának személyesen kell lefolytatnia a nyomozást, az ügyviteli rendszeren keresztül kéri az állandó tanács jóváhagyását azt megelőzően, hogy indokolt határozatot hozna a rendelet 28. cikke (4) bekezdése első albekezdésének a), b) vagy c) pontjával összhangban.
                           
                           
                              2.   Az (1) bekezdés szerinti kérelemnek tartalmaznia kell azokat az okokat, amelyek miatt a nyomozást az ügyet felügyelő európai ügyésznek kell lefolytatnia, lehetővé téve az állandó tanácsnak annak értékelését, hogy a rendelet 28. cikkének (4) bekezdésében foglalt feltételek teljesülnek-e.
                           
                           
                              3.   Az állandó tanács pontosítást kérhet az érintett európai ügyésztől, ha pedig a feladatot egy delegált európai ügyészre osztották ki, az eljáró érintett delegált európai ügyésztől.
                           
                           
                              4.   Ha az állandó tanács a jóváhagyást megadja, az ügyet felügyelő európai ügyész rögzíti a határozatot az ügyviteli rendszerben, amely értesíti az érintett delegált európai ügyész(eke)t. A határozatot közölni kell a nemzeti hatóságokkal is.
                           
                           
                              5.   Ha egy európai ügyész a rendelet 28. cikke (4) bekezdésének a) vagy b) pontja alapján határozatot hoz azt megelőzően, hogy az ügyet egy európai delegált ügyészre osztották volna ki, ő látja el a delegált európai ügyész valamennyi feladatát.
                           
                           
                              6.   Ha egy európai ügyész személyesen folytat nyomozást, analógia útján a 44. cikket kell alkalmazni.”
                           
                        
                     
                  
         
            2. cikk
            Az EPPO ügyészi kollégiumának az állandó tanácsokról szóló 015/2020 határozatának módosítása
            A 4. cikk a) pontja a következőképpen módosul:
            
                        „a)
                     
                     
                        Az EPPO ügyviteli rendszere az ügy nyilvántartásba vételekor véletlenszerűen egy állandó tanácshoz utalja azt, amelynek az ügyet felügyelő európai ügyész nem állandó tagja. A saját hatáskörbe vonás céljából az ügyet haladéktalanul ki kell osztani egy állandó tanácshoz, amelynek ülését az ügy nyilvántartásba vételétől számított harmadik és ötödik nap közé kell ütemezni, és amelynek az ügyet felügyelő európai ügyész nem állandó tagja.”
                     
                  
         
            3. cikk
            Hatálybalépés és átmeneti rendelkezések
            
               1.   Jelen határozat az Európai Ügyészség (EPPO) ügyészi kollégiuma általi elfogadását követő 30. napon lép hatályba.
            
            
               2.   Addig a napig, amíg az e határozattal bevezetett módosításokat teljes mértékben beépítik az ügyviteli rendszer műszaki funkcióiba, de legkésőbb e határozat hatálybalépésétől számított három hónapig az ügyeknek az állandó tanácsokhoz való véletlenszerű kiosztása kézzel, sorshúzással történhet.
            
         
         
            Kelt Luxembourgban, 2021. augusztus 11-én.
            
               
                  Az ügyészi kollégium nevében
               
               Danilo CECCARELLI
               
                  európai főügyészhelyettes